གངས་ཅན་གཞོན་ནུའི་ཤོག་ཁག་གཉིས།

དུས་རབས་གསར་པ་དང་བསམ་བློ་གསར་པ།འཚོ་བ་གསར་པ།ལམ་ལུགས་གསར་པའི་འོག་གངས་ཅན་བོད་ཀྱི་གཞོན་ནུ་བློ་གསར་རྣམས་ནི་ཤོག་ཁག་མ་གཅིག་པ་དུམ་བུ་དུམ་བུར་གནས་པའི་སྣང་ཚུལ་ཞིག་གཟུགས་འཛིན་དབང་པོའི་ལམ་ནས་འཆར་འོངས། །

སྤྱིར་ཤོག་ཁག་དེ་རྣམས་ཁྱབ་ཆེ་བའི་ཐོག་ནས་ཁག་གཉིས་ལ་དབྱེ་ཆོག་པ་སྟེ་གཅིག་ནི་གནའ་བོའི་ས་མཐོའི་མེ་པོས་ལོ་ངོ་སྟོང་ཕྲག་རིང་ལེགས་བཅོས་དང་གསར་གཏོད་ཀྱི་སྙིང་བཅུད་སྦྲང་བརྩིའི་ཚུལ་དུ་ལེན་པར་བྱེད་པ་དང་མཐུས་སྒོ་ཚང་ལ་མི་རིགས་སུ་འདྲ་ཞིག་ལའང་སྨོན་མི་དགོས་པའི་བོད་ཡིག་ལ་རང་གི་མིག་ལྟར་གཅེས་སྤྲས་དང་དང་དོད་ཆེ་བའི་གུས་བཀུར་ཡིད་རངས་ཞུ་འོས་པའི་རླབས་ཆེན་གྱི་སྐྱེ་བོ་རྣམས་དང་།ཤོག་ཁག་གཞན་ཞིག་ནི་ཆུང་བྱིས་པའི་དུས་ནས་བློ་རིག་རྣོ་ལ་སྦྱངས་འབྲས་ལེགས་པ་ཕ་མ་དང་དགེ་རྒན་གྱི་ཤུགས་རྐྱེན་དང་བཀའ་སློབ་འོག་ལོ་ན་ཕྲ་བར་མ་འཛེམས་པར་རང་ཉིད་ཀྱི་གཅེས་པའི་ཕ་མ་སྤུན་མཆེད་དང་ཕ་ས་ནས་ཁ་གྱེས་ཏེ་ཆ་རྒྱུས་འདི་རྒྱུས་མེད་པའི་ནང་སར་སློབ་གཉེར་དུ་སོང་བའི་གཅེས་ཕྲུག་རྣམས་ཡིན།

འདི་གཉིས་ཀྱི་འབྱུང་ཁུངས་ཁོ་ནར་ལྟས་ཚེ་འདི་དག་ནི་གངས་ཅན་བོད་ཀྱི་བླ་སྲོག་འཁྲུལ་མེད་གཅིག་དང་མ་འོངས་བོད་གསར་འཛུགས་བསྐྲུན་ལམ་བུར་སྐྱོད་པའི་གཞོན་ནུ་ཉག་གཅིག་ཡིན།

འོན་ཀྱང་།དོན་ངོ་མའི་ཐོག་ཤོག་ཁག་དེ་གཉིས་ཕན་ཚུན་འཆམ་མཐུན་ངང་བསམ་བློ་སྤེལ་རེས་དང་རང་རངལྟ་བ་བརྗོད་རྒྱུ་ལྟ་ཞོག།དེ་ལས་ལྡོག་སྟེ་ཕན་ཚུན་དམའ་འབེབ་དང་མཐོང་ཆུང་།ཟུར་ཟ།ཚིག་རྩུབ་སྨ་བ།མིག་ངན་ལྟ་བ་ལ་སོགས་པའི་བྱ་ངན་སྣ་ཚོགས་སྤེལ་ཞིང་བྱ་སྤྱོད་འདི་དག་ཕྱི་རོལ་པ་ཞིག་གི་བལྟས་ཚེ་ཁྲལ་བགད་ཤོར་ནས་གྲོད་པ་ན་བ་དང་རྒན་རབས་ཤིག་གི་མཐོང་ཚེ་སྐྱོ་སྡུག་གིས་མིག་ཆུ་ལྷུང་བའི་གནས་སུ་གྱར། །

ཐོག་མར་བསམ་བློ་བཟང་པོ་དང་སྐུལ་སློང་བཟང་པོ་མཐའ་དག་ད་ལྟ་གནས་བབས་འདི་ལྟ་བུའི་གནས་སུ་གྱར་དོན་ཅི།ཁ་བ་གངས་ཅན་གྱི་གཅེས་ཕྲུག་འདི་དག་རང་རིགས་ལ་ངར་སྒྲ་སྒྲོག་ཅིང་ཁྱི་སྨྱོན་རྨུག་པ་ལྟར་རྨུག་དགོས་དོན་ཅི།

འདི་ནི་ཤོག་ཁག་དེ་གཉིས་ཕན་ཚུན་བསམ་ཞིག་མི་འདང་བ་དང་གུས་བཀུར་མི་འདང་བ།བསམ་བློ་སྤེལ་རེས་མི་འདང་བ།རོགས་རམ་མི་འདང་བའི་རྐྱེན་ཡིན་པར་དོགས།

༡བསམ་ཞིག །

ང་ཚོས་སུ་ཞིག་ལ་བསམ་ཞིག་བྱ་དགོས་པ་ཡིན་ནམ།བསམ་ཞིག་བྱ་དགོས་དོན་ཅི།

བསམ་ཞིག་བྱ་ཡུལ་ནི་ལོ་ན་བཅུ་གཅིག་བཅུ་གཉིས་ལས་མ་གསོན་པར་རང་ཉིད་ལ་རང་རང་གི་ཡང་དག་པའི་ལམ་བུ་ཞིག་འདམ་ཁ་བྱ་བའི་ནུས་པ་མེད་ཀྱང་ཕ་མ་དང་བཤེས་གཉེན་གྱི་བཀའ་སློབ་སེམས་ལ་ཟུངས་ཏེ་ཆ་རྒྱུས་མེད་པའི་ལུང་པར་སློབ་གཉེར་ལ་བརྩོན་པའི་གཅེས་ཕྲུག་རྣམས་ཡིན།ཁོ་ཚོས་ཕ་མའི་བྱམས་སྐྱོངས་དང་མི་གཤིས་ཀྱི་སློབ་གསོ་མི་འདང་བའི་ལུང་པར་དཀའ་སྡུག་ཚད་མེད་མྱང་བ་མ་ཟད་བོད་གསར་འཛུགས་བསྐྲུན་ནམ་ཕུགས་བསམ་མངོན་བསྒྱུར་ཡོང་མཆེད་བརྩོན་པ་ལྷོད་མེད་བྱས་ཀྱང་མཐར་བྱུང་བའི་སྒྲུབ་འབྲས་ནི་ཟླ་རེར་དངུལ་ལོར་ཤོག་ཐུམས་གཅིག་དང་ཇ་ཁང་གི་ཇ་མངར་མོ་གང་།ཨར་ཁང་གི་སྦི་རག་དམ་སྦི་གང་ལས་མེད་ལ།དེ་ལས་ལྡོག་པ་ནི་དཔྲལ་ཚུགས་སུ་ཡི་གེ་འགའ་བསྐོས་ཡོད་པ་འདི་ལྟ་སྟེ།༼མི་རིགས་ཀྱི་སྐད་དང་ཡི་གེ་སྐྱུར་མཁན།ར་མ་ལུག་ཀྱི་ནད་སྡུག་འཁྱེར་མཁན།དངུལ་དང་རྒྱུ་ནར་གྱི་དོན་དུ་ཕ་མེས་ཡང་མེས་གཙོང་བར་ནུས་མཁན།༽ཞེས་པའི་མིང་འཆད་དེ་རེད།

༢གུས་བཀུར།

བོད་མི་རིགས་འདིའི་སྐད་དང་ཡི་གེ་འཛིན་སྐྱོངས་སྤེལ་གསུམ་བྱས་ནས་མི་རིགས་འདི་བསྐལ་པའི་མཐའ་བར་གནས་པའི་མཆེད་དུ་འབད་པ་ལྷོད་མེད་གནང་མཁན་གྱི་གཞོན་ནུ་བློ་གསལ་ཅན་རྣམས་ལ་གཅེས་ཕྲུག་ཚང་མས་གུས་བཀུར་ཡིད་རངས་དང་སློབ་སྦྱོངས་ཞུ་དགོས་པ་ནི་སྨོད་མེད་རེད།འོན་ཏེ།དོན་དངོས་སྤྱི་ཚོགས་ནང་སྐྱེ་བུ་འདི་དག་ལ་གུས་བཀུར་ཐོབས་རྒྱུ་ལྟ་ཞོག་དེ་ལས་ལྡོག་སྟེ་ཁོང་རྣམས་ནི་མི་ཨུ་ཚུགས་ཅན་ཞིག་དང་རྙིང་རུལ་ཅན་ཞིག །བསམ་བློ་གུ་དོག་པོ་ཅན་ཞིག་རེད་ཅེས་ཁོང་རྣམ་པའི་འབད་པར་དོ་སྣང་མི་བྱེད་ལ་རིག་མཐུན་གྱི་སྤུན་ཟླའི་རྒྱབ་སྐྱོར་ནི་དེ་བས་ག་ལ་ཐོབས།

༣བསམ་བློ་སྤེལ་རེས།

དུས་རབས་འདི་ནི་ཚན་རིག་གི་ལྟ་བ་གཞི་མར་འཛིན་པའི་བར་སྐབས་ཤིག་ཡིན་ལ་བྱ་བ་གང་ཞིག་ལ་ཡང་ཚན་རིག་གི་དངོས་ཡོད་དོན་ལྡན་དང་།ཁུངས་དང་ལུང་ཡོད་པའི་ངང་འགྲིག་མིན་བདར་ཤ་གཅོད་པ་དང་ལྡན་རྫུན་དབྱེ་འབྱེད་བྱ་དགོས་པར་བརྟེན།ཁ་ཡོད་ལག་ཡོད་ངང་གནད་དོན་ཞིག་ལ་དཔྱད་ཞིབ་བྱེད་པ་དང་བསམ་བློ་བརྗེ་རེས་བྱེད་པ་ནི་ཧ་ཅང་གལ་འགག་ཆེ།

༤ཕན་ཚུན་རོགས་རམ།

ཤོག་ཁགས་གཉིས་པ་སྟེ་ཆུང་དུས་ནས་ཕ་ས་བོད་ནས་ཁ་གྱེས་པའི་གཅེས་ཕྲུག་རྣམས་ལ་ཆ་མཚོན་ན་བོད་ཡིག་ལེགས་པོ་མི་ཤེས་པ་དང་བོད་སྐད་དྭངས་མ་མ་ཤེས་པའི་དཀའ་གནས་མང་དག་འཕྲད་སྲིད།དཀའ་གནས་འདི་དག་འཕྲེད་སྐབས་ཡིད་སྐྱོ་བ་དང་དཔའ་ཞུམ་པ།བག་ཁུམས་ནས་མ་སྡད་པར་གུས་བཀུར་ཡིད་རངས་ངང་བོད་ཡིག་ལ་འབད་པ་ལྷོད་མེད་གནང་མཁན་ཚོར་འདྲི་སྦྱོངས་བྱ་རྒྱུ་ནི་ཤིན་ཏུ་གལ་ཆེ་སྙམ།བོད་ཡིག་སྦྱོང་བའི་དུས་ཚོད་ཅུང་མང་བ་དང་མི་རིགས་ལ་གཅེས་པའི་གཞོན་ནུ་ཚོས་ཀྱང་ང་རྒྱལ་དང་རློམ་སེམས་སྤངས་ཏེ་ཁེངས་སྐྱུང་ངང་བསམ་ཞིག་དང་སྙིང་རྗེའི་མགོ་ནས་རོགས་རམ་བྱ་དགོས་རྒྱུ་གལ་ཆེའོ།

དེ་ལྟར་བྱུང་ཚེ་༼སྦི་རག་གི་རྦབ་ཆུ།༽ལྟ་བུའི་སྣང་ཚུལ་དོར་སྲིད་ལ་༼ལང་ཚོའི་རྦབ་ཆུ།༽ལྟ་བུའི་སྙིང་སྟོབས་ཀྱང་འཕེལ་སྲིད།

----ཕག་ཕྲུག་ནས།