**བོད་ལྗོངས་མཛའ་གཞས།༡**

༡

ཕ་རིའི་སྤང་གི་ལྡེབས་ལ། །

མེ་ཏོག་སྣ་ཚོགས་ཡོད་རེད། །

བློ་ལ་ཡོད་པའི་མེ་ཏོག །

མཛུབ་མོ་བཙུགས་ནས་བཞག་ཡོད། །

ས་འདི་འབྲས་མོ་ལྗོངས་ལ། །

འབྲས་ཀྱི་འབྲས་གླུ་སྙན་པ། །

གཞོན་པ་གནས་བཟང་བསྐོར་མཁན། །

འབྲས་ཆང་བཞེས་པར་ཕེབས་ཤོག །

དབྱར་དགུན་འགྱུར་བ་མེད་པ། །

ལྷ་ཤིང་ཤུག་པ་ཡིན་འདུག །

དེ་ལ་བྱིའུ་ཆུང་འཇོལ་མོའི། །

གནས་ཚང་གཡར་དགོས་བསམ་བྱུང༌། །

རྟ་ཕོ་དུལ་བ་རྐྱང་པོ། །

རྟ་གདན་དུལ་བ་གྲུ་བཞི། །

མཛེས་པོའི་སྲབ་མདའ་མི་དགོས། །

སེམས་ཀྱིས་ཁ་ལོ་གཅུས་ཆོག །

ཀོ་བ་ཆུ་མོའི་གཞུང་ལ། །

འགྲོ་གིས་བསམ་པ་མ་གཏོགས། །

མཉན་དཔོན་བསོད་ནམས་སྟོབས་རྒྱལ། །

མཇལ་ཡོང་བསམ་པ་མ་བྱུང༌། །

གསེར་གྱི་ཐོག་ཁར་འགྲོ་བར། །

དངུལ་གྱི་སྐས་འཛེགས་དགོས་ཀྱིས། །

ཡིད་འཕྲོག་མཛེས་མ་འཚོལ་བར། །

རྡོ་ཡི་ཞགས་པ་དགོས་ཀྱིས། །

འཇའ་སྤྲིན་སྨུག་པའི་གསེབ་ཀྱི། །

གཡུ་འབྲུག་ཉི་མ་ཟླ་བ། །

ལོ་ཡག་རྩ་བ་ཚུགས་སོང༌། །

སྦྲང་ཆར་ཕབ་རོགས་གནང་དང༌། །

ལྡུམ་ར་ཉི་མ་དྲོ་བ། །

པད་མ་བཞད་ཁ་ཕྱེ་སོང༌། །

ཟིལ་བ་འདི་རུ་མི་བབས། །

དགོངས་པ་གང་ལ་བཞེས་པ། །

ལྷ་ཤིང་ཤུག་པའི་རྩེ་ལ། །

ཁུ་བྱུག་གཞོན་ནུ་བབས་འདུག །

གསུང་སྐད་མང་པོ་མི་དགོས། །

སྙན་པོའི་གསུང་ཞིག་གནང་དང༌། །

༢

དབྱར་ཁ་ཆུ་མིག་གང་ཡོད། །

དགུན་ཁ་བལྟས་ན་མཐོང་ཡོད། །

བུ་མོའི་ལས་འཕྲོ་གང་ཡོད། །

བལྟས་ན་མཐོང་ས་མ་རེད། །

འཇམ་པོའི་བལ་གྱིས་བཟོས་པའི། །

འུར་རྡོ་ཆུ་མིག་དགུ་སྒྲིལ། །

ལི་ཐང་གཞུང་ནས་བརྒྱབ་པས། །

གཡུ་ཐོག་གཞུང་ལ་བབས་སོང༌། །

ཡར་འབྲོག་མཚོ་མོའི་སྟེང་གི །

གསེར་གྱི་ཆོས་གོས་བཞེས་པ། །

ཉ་མོ་རུས་རྒྱན་ཞེས་པ། །

གར་སོང་ཤོད་རོགས་གནང་དང༌། །

རྒྱ་གར་གནས་རི་མཐོ་བ། །

ཙན་དན་ནགས་གསེབ་སྟུག་པ། །

ལྷ་བྱ་འབབ་དགོས་བསམ་ཡང༌། །

གངས་མ་ཆར་གྱིས་བསྒྲིབས་སོང༌། །

༣

མཚོ་སྟོད་གསེར་བྱ་ངང་བ། །

མཚོ་སྨད་གཡུ་བྱ་ངང་བ། །

ལས་དང་ལས་འཕྲོ་ཡོད་ན། །

མཚོ་དཀྱིལ་འདི་རུ་ཕེབས་དང༌། །

བསང་དེ་སྔ་བསང་དགོང་བསང༌། །

རྩིག་པའི་ཟུར་ནས་བཏང་ཡོད། །

ལས་འཕྲོ་ཡོད་པའི་ཕོ་རོག །

ཕྱེ་མར་བཞེས་པར་ཕེབས་དང༌། །

རྒྱ་ནག་དཀར་ཡོལ་མང་བ། །

དཀར་ཡོལ་ཡུ་རིང་དཀོན་པ། །

དྭགས་ཀོང་ཤིང་སྣ་འཛོམས་པ། །

མཆོད་ཞལ་རྫབ་ཡ་དཀོན་པ། །

༤

མི་ཆོས་སྨྱུག་མའི་ནང་ལ། །

སྟོང་སྐུད་ལྷས་མ་རྒྱག་གིས། །

ང་གཉིས་གཉིས་པོའི་ལས་དེ། །

བྱིའུ་ཚང་གསོག་ལས་དཀའ་བ། །

ཆུ་མོ་ཆུ་རིས་ཤིག་ཤིག །

ལྷགས་པའི་རྒྱག་ཕྱོགས་ཡིན་པ། །

ང་གཉིས་དཔུང་བ་གཤིབ་གཤིབ། །

གོམ་པའི་སྤོ་ཕྱོགས་ཡིན་པ། །

སྤང་ལ་སྐྱེས་པའི་མེ་ཏོག །

བུ་མོས་གནང་གི་ཡོད་ན། །

དེ་ལ་ཕན་པའི་ཆར་ཞིག །

མེད་པ་རང་ད་མ་རེད། །

ལ་མོ་གྲུ་བཞི་ལྡེག་ལྡེག །

ལ་རྫས་གསོལ་སྙིང་འདོད་བྱུང༌། །

ཆུང་འདྲིས་བློ་གཞི་ལྡོང་ལྡོང༌། །

སྙིང་གཏམ་ཤོད་སྙིང་འདོད་བྱུང༌། །

**བོད་ལྗོངས་མཛའ་གཞས།༢**

ཆུང་འདྲིས་ལགས་ཀྱི་སེམས་དེ། །

ལྕང་མ་རློན་པའི་ཟམ་པ། །

ཕྱིན་ན་ལྡམ་མེ་ལྡེམ་མེ། །

མ་ཕྱིན་སེམས་པས་མི་བཟོད། །

ཁང་ཆུང་དཀར་པོའི་ལྡེབས་ལ། །

རིན་ཆེན་གསེར་ཡིག་བྲིས་འདུག །

བྲིས་འདོད་བློ་ལ་ཡོད་ཀྱང༌། །

ཕྲ་ཆུང་མིག་གིས་མི་ཟིན། །

ཨོ་ལོའི་ཆུང་འདྲིས་བྱམས་པ། །

གཞན་དང་ནོར་བ་མི་འདུག །

ཞྭ་མོ་ཝ་ཞྭའི་སྟེང་ལ། །

པ་ཏྲ་བརྩེགས་གསུམ་བརྒྱབ་ཡོད། །

སེ་སྡོང་སྡོང་པོའི་སྟེང་ལ། །

སེ་འབྲུ་ཉི་ཤུ་ཐམ་པ། །

གཅིག་ནི་ལས་ལ་བསྐོས་སོང༌། །

བཅུ་དགུ་དགོངས་པ་ཞུ་རྒྱུ། །

ཁམ་སྡོང་མཐོ་རང་དྲགས་ནས། །

ལག་པ་ཐུག་ས་མ་རེད། །

འབྲས་བུས་ཐུགས་བསམ་བཞེས་ནས། །

ཨམ་ཕྲག་ནང་དུ་ལོག་ཤོག །

བྱམས་པས་ལྕང་མའི་གསེབ་ནས། །

གསང་བརྡ་གཏོང་བ་གནང་བྱུང༌། །

བུ་མོ་ང་རའི་སེམས་ལ། །

ལོ་མའི་སྒྲ་རེད་བསམ་བྱུང༌། །

སྤྲིན་པ་ལྷོ་སྤྲིན་བྱང་སྤྲིན། །

ཕར་ཤིག་ཚུར་ཤིག་གནང་དང༌། །

བློ་ལ་ཡོད་པའི་སྐར་མ། །

ཨེ་ཤར་མི་ཤར་ལྟ་དགོས། །

ཟངས་ཆུང་བུམ་པ་དམར་པོ། །

ཞལ་བསང་གནང་རོགས་གནང་དང༌། །

རྨ་བྱའི་སྒྲོ་མདོངས་ང་ནི། །

རང་མགོ་ཐོན་པའི་ཁྱད་འདུག །

ཞིང་ལ་སྲན་མ་བཏབ་ཡོད། །

མཐའ་ལ་འགག་པ་བརྒྱབ་ཡོད། །

སྲན་མ་ཟ་སྙིང་འདོད་ན། །

འགག་པ་རྡོག་པས་མནན་ཤོག །

ཆུ་མིག་ཆུ་ནི་བཟང་བ། །

བུམ་བཀྱག་རྐང་བཞི་འགྲིགས་པ། །

དེ་ནས་ཆུ་གཅིག་བླངས་ན། །

བཀའ་བཀྱོན་གནང་མཁན་ཨེ་ཡོད། །

མ་གཞི་སོར་གདུབ་དངུལ་རེད། །

ཁྲ་ཀོང་རིན་ཆེན་གསེར་རེད། །

དྲུག་དམར་གཡུ་ཞིག་བརྒྱབ་ན། །

མ་རེད་ཟེར་མི་ཨེ་ཡོད། །

ང་རང་མི་འགྲོ་བསམ་ཡང༌། །

རྟ་ཕོས་མཚན་བསླངས་བཏང་བྱུང༌། །

རང་སེམས་རང་ལ་མི་གནས། །

བྱམས་པའི་ཕྱོགས་ལ་ཤོར་སོང༌། །

དཀར་གསལ་ཟླ་བ་ལྟ་བུའི། །

དཀར་ཚད་ཁྱེད་ལ་ཡོད་ན། །

ཁ་ཆར་སྤྲིན་པ་མེད་པ། །

བུ་མོ་ང་རས་ཞུས་ཆོག །

སྐར་མ་ཐ་རེ་ཐོ་རེ། །

ག་ས་ག་ནས་ཤར་བྱུང༌། །

སྙིང་དང་འདྲ་བའི་སྐར་ཆེན། །

གྲོང་སྟོད་ཡེ་ནས་ཤར་བྱུང༌། །

སེམས་ལ་ཡོད་པའི་མི་དེས། །

སྤྱན་ཞིག་གཟིགས་པ་གནང་དང༌། །

རྒྱ་མཚོའི་ནང་གི་ནོར་བུ། །

ལོན་ཐབས་ང་རས་ཞུས་ཆོག །

ལྷ་སའི་བུམ་པ་རི་འདི། །

རི་མགོ་མཐོ་བར་མ་བལྟས། །

བསང་འདི་ཨ་དྲུང་མཁན་པའི། །

དྲི་མཆོག་ཞིམ་པར་བལྟས་ཡོད། །

མདའ་མོ་འབེན་ལ་ཕོག་སོང༌། །

མདེའུ་ས་ལ་འཛུལ་སོང༌། །

ཆུང་འདྲིས་བྱམས་པ་འཕྲད་བྱུང༌། །

སེམས་ཉིད་རྗེས་ལ་འབྲངས་སོང༌། །

བསམ་ཡས་ལྕོག་གི་སྟེང་ནས། །

རྒྱ་གླིང་ཕོ་སྐད་མོ་སྐད། །

གཏོང་མཁན་ཨེན་ཆུང་པ་སངས། །

ཉན་མཁན་འོད་གསལ་སྒྲོན་མ། །

གསེར་བྱ་ངང་པ་ཆགས་པ། །

སྔོན་མོའི་མཚོ་ལ་ཡིན་འདུག །

དེ་ལ་བཅངས་པའི་བརྩེ་དུང༌། །

མཚོ་མོའི་ནང་ནས་གསལ་ཡོང༌། །

ཆུང་འདྲིས་ལུང་བའི་ཕུ་བྱས། །

ང་རང་ལུང་བའི་མདའ་བྱས། །

སེམས་པ་ཆུ་ལ་སྐུར་ཤོག །

རག་སྐྱོགས་སེར་པོས་གཅུས་ཆོག །

ཁྱེད་སེམས་རྫ་ཡི་བུམ་པ། །

བུམ་རྫས་གང་ཡོད་མི་ཤེས། །

ང་སེམས་ཤེལ་གྱི་བུམ་པ། །

ཕྱི་གསལ་ནང་གསལ་ཡིན་ནོ། །

**བོད་ལྗོངས་མཛའ་གཞས།༣**

ཆང་མ་བརྒྱ་དང་བརྒྱད་ཅུའི། །

ཆང་ལ་ཞིམ་རྒྱུ་མི་འདུག །

བྱམས་པས་བཙོས་པའི་ཆང་དེ། །

བདུད་རྩི་མིན་ན་གང་ཡིན། །

ས་སྟེང་རི་མོ་སུབ་པར། །

ལས་སུ་སླ་པོ་ཡིན་འགྲོ །

སེམས་མཐུན་མཛའ་སེམས་རི་མོ། །

སུབ་ཀྱང་སུབ་ཐབས་མི་འདུག །

ཆུ་མོ་ཡོད་རྒྱུགས་ཤོག །

རྦ་ཀློང་ཡོད་ན་འཁྲུག་ཤོག །

ང་དང་ཆུ་ཤིང་འོམ་བུ། །

བཅད་ཀྱང་ཆོད་ཀྱི་མ་རེད། །

འདབ་བྱ་མཁའ་ལ་འཕུར་ཡང༌། །

གྲིབ་གཟུགས་ས་ལ་འཁོར་གྱིས། །

ལུས་པོ་ཕྱིན་པ་མ་གཏོགས། །

སེམས་ཉིད་ཁྱེད་ལ་འཁོར་སོང༌། །

སེམས་གཉིས་གཅིག་ཏུ་བསྒྲིལ་བའི། །

གཙང་མའི་ཡིད་ཀྱི་མཆོད་པ། །

ནམ་མཁའི་བླ་མ་དཀོན་མཆོག །

མར་མེ་བཞེས་རོགས་གནང་དང༌། །

ཀོ་བ་བྱ་ལས་མགྱོགས་པ། །

མཉན་དཔོན་ལྷ་ལས་མཚར་བ། །

དེ་འདྲའི་མཉན་དཔོན་མཚན་ལ། །

བྱ་མགྱོགས་ལྷ་མཛེས་ཞུས་ཡོད། །

རྟ་ལ་མཐུར་འགོ་ཡག་པ། །

རྣམ་རྒྱས་སོག་པོའི་མཐུར་འགོ །

མི་ལ་མི་སྤུས་དག་པ། །

རམ་པའི་སྲས་ཆུང་སྐུ་ཞབས། །

བུ་ངའི་ཆུང་འདྲིས་བྱམས་པ། །

ཐང་གའི་ལོགས་ཀྱི་ལོགས་བྲིས། །

ལོགས་བྲིས་ཟུབ་ཡོང་བསམ་ནས། །

སྨན་ཙེའི་ཡོལ་བ་བཏང་ཡོང༌། །

རོ་མངར་བདུད་རྩིའི་ཆང་དེ། །

འཐུང་འདོད་གཞན་གྱིས་བྱེད་ཀྱིས། །

མིག་ཟུར་གཞན་ལ་བལྟས་པས། །

སེམས་པ་ཁྱེད་ལ་ཕྱོགས་སོང༌། །

མདང་ནུབ་ཉལ་བའི་རྨི་ལམ། །

ཁ་བཏགས་དཀར་བོ་བཏང་བྱུང༌། །

ཞོགས་པ་ལངས་ནས་བལྟས་པས། །

བྱམས་པའི་ཞབས་སྒྲོག་ལུས་འདུག །

དར་ལྕོག་ལྷགས་པའི་རྗེས་སུ། །

འགྲོ་འདོད་ཆེན་པོ་འདུག་སྟེ། །

དར་ཤིང་ལས་འཕྲོ་ཅན་གྱིས། །

གཏོང་དོགས་ཁ་པོ་མི་འདུག །

གནམ་དང་སྤྲིན་པའི་དབྲག་ལ། །

གཏན་གྲོགས་འོད་གསལ་སྒྲོལ་མ། །

བར་ཆད་བྱུང་བ་མ་གཏོགས། །

ལས་འཕྲོ་རྫོགས་པ་མ་རེད། །

རི་མགོ་ཁ་བས་འགག་ན། །

རི་མཇུག་བསྐོར་ནས་ཕྱིན་ཆོག །

རི་མཇུག་མཚོ་མོས་འགག་ན། །

ཀོ་ཆུང་བཏང་ནས་ཕྱིན་ཆོག །

ང་གཉིས་དགའ་པོ་བྱེད་ས། །

དབྱར་ཁ་འོང་བའི་དཀྱིལ་རེད། །

ལན་ཆགས་ཕྲུ་གུ་བྱུང་ན། །

སྲུས་དང་གང་བུས་གསོས་ཆོག །

དབྱངས་ཅན་བཞག་ན་སྙིང་རྗེ། །

དབྱངས་ཅན་ཁྲིད་ན་ངོ་ཚ། །

དབྱངས་ཅན་འབའ་ཁུག་ནང་གི །

གཡང་རྟེན་ཡིན་རོགས་བྱས་ན། །

རི་བོ་མཐོ་རེ་མཐོ་ཚད། །

དབང་ཆེན་དཔོན་པོར་དབང་སོང༌། །

རི་ཁྲ་ལེགས་པ་གཅིག་ལ། །

ཨོ་ལོས་དར་ལྕོག་བཙུགས་ཡོད། །

དང་པོ་ཉ་དང་སྦལ་བ། །

མཉམ་དུ་འགྲོ་རྒྱུ་བྱས་ཡོད། །

ཆུ་མོའི་གཞུང་ལ་སླེབས་དུས། །

ཉ་ལས་སྦལ་བ་འཁྱུག་པ། །

བལྟས་ན་མཐོང་ཚོད་འདུག་ཀྱང༌། །

རི་ཟུར་མར་གིས་སྒྲིབ་སོང༌། །

ཕྱིན་ན་སླེབས་པ་འདུག་ཀྱང༌། །

འགྲོ་བའི་དབང་ཆ་མི་འདུག །

ཆང་ལ་དགའ་ནས་ཆང་ས། །

བརྒྱབ་པ་རང་ད་མིན་ཡང༌། །

ལུང་ཆུང་ཆང་ས་དར་བས། །

བརྒྱབ་དགོས་རང་ད་བྱས་སོང༌། །

ཆུ་མོའི་ཁ་ལ་བལྟས་ན། །

ཆུ་རིས་སྙིང་གི་རྗེ་བ། །

ཆུ་མོའི་གཏིང་ཐག་ལོན་དུས། །

བུ་མོ་ཡིད་ཐང་ཆད་སོང༌། །

ལྷ་ཤིང་ཤུག་པའི་སྐྱེས་སྟངས། །

ཤོད་སྟངས་ཤེས་ཀྱི་མི་འདུག །

རྩ་བ་སྐམ་པོའི་རྡོ་རེད། །

ལོ་མ་སྔོན་མོའི་གཡུ་རེད། །

ཆང་ལ་ཆུ་གཅིག་བརྒྱབ་པས། །

སྦང་མ་ཁ་ལ་བྱིངས་སོང༌། །

ང་གཉིས་གཉིས་ཀྱི་ལས་དེ། །

དང་པོ་དེ་ནས་འཕྱུག་སོང༌། །